A TANÁCS HATÁROZATA
(2007. június 7.)
a tagállamoknak a Nemzetközi Munkaügyi Szervezet 2006. évi tengerészeti munkaügyi egyezményének az Európai Közösség érdekében történő megerősítésére való felhatalmazásáról
(2007/431/EK)
AZ EURÓPAI KÖZÖSSÉGEK TANÁCSA,
tekintettel az Európai Közösséget létrehozó szerződésre és különösen annak 42. cikkére, összefüggésben a Szerződés 300. cikke (2) bekezdése első albekezdésének első mondatával, valamint 300. cikke (3) bekezdésének első albekezdésével,
tekintettel a Bizottság javaslatára,
tekintettel az Európai Parlament véleményére (1),
mivel:
(1)
A Nemzetközi Munkaügyi Szervezet (a továbbiakban: ILO) 2006. évi tengerészeti munkaügyi egyezményét (a továbbiakban: az egyezmény) az ILO Nemzetközi Munkaügyi Konferenciájának 2006. február 7-én Genfben tartott tengerészeti ülésszakán elfogadták.
(2)
Az egyezmény a hajózási ágazatban jelentős nemzetközi szintű eredményt képvisel, mivel elősegíti a tengerészek megfelelő élet- és munkakörülményeinek kialakítását, valamint a hajótulajdonosok és -üzemeltetők számára tisztességesebb versenyfeltételeket teremt, ezért kívánatos, hogy rendelkezéseit a lehető legkorábbi időponttól alkalmazzák.
(3)
Az egyezmény a munkaügyi minimumkövetelmények meghatározásával egy nemzetközi tengerészeti munkaügyi kódex alapjait fekteti le.
(4)
A Közösség a tengerészeti ágazatban az egyenlő versenyfeltételek megteremtését kívánja elérni.
(5)
Az ILO alapokmánya 19. cikkének nyolcadik bekezdése kimondja, hogy „bármely egyezménynek vagy ajánlásnak a konferencia által történő elfogadása, vagy bármilyen egyezmény valamely tagállam általi ratifikálása semmi esetre sem lehet befolyással bármely olyan törvényre, döntésre, szokásra vagy megállapodásra, amely kedvezőbb feltételeket biztosít az érintett munkavállalóknak annál, mint amelyek az egyezményben vagy ajánlásban vannak előírva”.
(6)
Az egyezmény egyes rendelkezései a szociális biztonsági rendszerek összehangolásának területén a Közösség kizárólagos hatáskörébe tartoznak.
(7)
A Közösség nem erősítheti meg az egyezményt, mivel annak részes felei kizárólag államok lehetnek.
(8)
A Tanácsnak ezért a Szerződés 42. cikke alapján fel kell hatalmaznia a tagállamokat - melyeket kötnek a szociális biztonsági rendszerek összehangolásáról szóló közösségi szabályok -, hogy a Közösség érdekében, az e határozatban foglalt feltételeknek megfelelően erősítsék meg az egyezményt,
A KÖVETKEZŐKÉPPEN HATÁROZOTT:
1. cikk
A tagállamok felhatalmazást kapnak az ILO 2006. február 7-én elfogadott, 2006. évi tengerészeti munkaügyi egyezményének - a Közösség hatáskörébe tartozó részek tekintetében történő - megerősítésére.
2. cikk
A tagállamok igyekeznek megtenni azokat a lépéseket, amelyek az egyezményt megerősítő okiratok mihamarabbi, lehetőleg 2010. december 31-ig a Nemzetközi Munkaügyi Hivatal főigazgatójánál történő letétbe helyezéséhez szükségesek. A Tanács 2010. januárjáig felülvizsgálja a megerősítés folyamatának előrehaladását.
3. cikk
Ennek a határozatnak a tagállamok a címzettjei, az Európai Közösséget létrehozó szerződésnek megfelelően.
Kelt Luxembourgban, 2007. június 7-én.